Boulder, Colorado - grad na dva kotača (13/9/02) - 2002-09-13
Boulder ima mrežu biciklističkih staza i posebnih cestovnih traka rezerviranih za bicikle što čini vožnju jednostavnom i sigurnom
U Sjedinjenim je Državama automobil glavno sredstvo prijevoza. Međutim, sa širenjem gradova raste i broj automobila koji usporavaju promet i povećavaju zagađenost. Mnogi američki gradovi traže alternativne mogućnosti za prijevoz građana na posao i s posla. Jedan od njih je Boulder, u saveznoj državi Colorado. Ian Gartland svake godine prevali oko 11 tisuća kilometara putujući između svog doma i radnog mjesta. I sve to vozeći se na biciklu! Stoga ne iznenađuje da je on proglašen "biciklistom godine okruga Boulder". "Da bih prevalio 25 kilometara do posla prosječno mi treba četrdesetak minuta. Kad bih išao automobilom trebalo bi mi 25 minuta" - objašnjava svoju dnevnu računicu Ian Gartland. Po dolasku u ured, on se istušira i promjeni odjeću. Nameće se pitanje zbog čega prolaziti kroz sve te dodatne stvari kad je puno jednostavnije voziti automobil? "Uživam voziti bicikl – on me relaksira. Inače, biciklisti koje srećem na cesti djeluju mi puno opušteniji od ljudi koji voze automobile." Odlazak biciklom na posao i s posla mnogo je jeftiniji. Održavanje bicikla i oprema godišnje ga koštaju 150 dolara. U stvari, napominje gospodin Gartland, on godinama nije ni imao automobil. Danas ga posjeduje, ali ga koristi kako bi se odvezao na pješačke ture po planinama Stijenjaka i za odlazak na veće udaljenosti. Kako kaže, vožnja automobilom stvara osjećaj krivnje. Vožnja biciklom na posao trend je u Boulderu. Oko 16 posto stanovnika odlazi na posao biciklom što je više nego u bilo kojem drugom američkom gradu. Jedan od razloga za to je taj da Boulder ima mrežu biciklističkih staza i posebnih cestovnih traka rezerviranih za bicikle što čini vožnju jednostavnom i sigurnom. S manje od sto tisuća stanovnika Boulder nije velik grad po američkim standardima, no u posljednja tri desetljeća u njega se doselilo više od 25 tisuća ljudi što je dovelo do povećavanja automobilskog prometa. Grad je uveo mjere za zaštitu okoline. Kako bi se spriječilo daljnje širenje, kupljeno je zemljište oko grada, ograničena je gradnja i u samom gradu te su zaštićene povijesna područja. 1979. godine napravljen je sveobuhvatan program Go Boulder, u slobodnom prijevodu “Idemo, Boulder” kojim se željelo potaknuti ljude da izađu iz automobila i šetaju, koriste koturaljke i bicikle kao i sredstva javnog prijevoza. Izgradnja prvih pješačkih i biciklističkih staza 1984. godine postala je atrakcija preko noći. Mnogi ljudi u Boulderu se slažu da je biciklistički prijevoz odlična mogućnost za odlazak na posao i s posla.